C 311/53

Det Europæiske Økonomiske og Sociale Udvalgs udtalelse om forslag til Europa-Parlamentets og Rådets forordning om ændring af forordning (EU) 2016/1628 for så vidt angår overgangsbestemmelser for at imødegå virkningerne af covid-19-krisen

(COM(2020) 233 final — 2020/0113 (COD))

(2020/C 311/07)

Ordfører: Gerardo LARGHI

Anmodning om udtalelse Rådet, 8.6.2020 Europa-Parlamentet, 17.6.2020 Retsgrundlag Artikel 114 i traktaten om Den Europæiske Unions funktionsmåde Kompetence Sektionen for Det Indre Marked, Produktion og Forbrug Præsidiets henvisning 9.6.2020 Vedtaget på plenarforsamlingen 11.6.2020 Plenarforsamling nr. 552 Resultat af afstemningen (for/imod/hverken for eller imod) 226/0/2

1. Konklusioner og anbefalinger

1.1. EØSU glæder sig over forslaget til forordning, som det vurderer er en passende og forholdsmæssig reaktion på konsekvenserne af den krise, der er forbundet med covid-19-krisen.

1.2. Forslaget opfylder den dobbelte målsætning om at sikre et velfungerende indre marked og samtidig garantere en høj grad af offentlig sikkerhed og miljøbeskyttelse.

2. Indholdet i Kommissionens forslag

2.1. Europa-Parlamentets og Rådets forordning (EU) 2016/1628 ( 1 ) fastsætter nye emissionsgrænseværdier (»trin V«), der har til formål at reducere emissioner af luftforurenende stoffer fra motorer i mobile ikke-vejgående maskiner, og indeholder en passende periode til denne overgang.

2.2. Covid-19-pandemien har forårsaget større forstyrrelser i forsyningskæden, hvilket har haft betydning for, at fabrikanter af mobile ikke-vejgående maskiner har kunnet overholde nogle af de frister, der er fastsat i forordningen.

2.3. Forslaget sigter mod at fastsætte en forlængelse på 12 måneder af produktionen og omsætningen af mobile ikke-vejgående maskiner og traktorer, der er udstyret med overgangsmotorer og dermed hjælpe producenterne med at håndtere en omvæltning, der ikke kunne forudses.

3. Generelle bemærkninger

3.1. EØSU bekræfter sin overbevisning, om at en reduktion af de skadelige emissioner af carbonmonooxid, nitrogenoxider, carbonhybrider og partikler fra motorer, som er beregnet til montering i landbrugs- og skovbrugstraktorer, for et absolut nødvendigt tiltag, hvis EU's mål for luftkvalitet skal opfyldes.

3.2. I sin udtalelse ( 2 ) om forordning (EU) 2016/1628 anbefalede EØSU hurtigt at godkende den nye forordning i betragtning af de alvorlige folkesundhedsmæssige betænkeligheder i forbindelse med nanopartikler fra forbrændingsprocesser og det høje beskyttelsesniveau, der kan opnås ved at gennemføre det foreslåede trin V for motorer i mobile ikke-vejgående maskiner.

3.3. EØSU er imidlertid klar over, at covid-19-krisen har medført ekstraordinære omstændigheder, der har påvirket en række områder. Krisen har navnlig medført fuldstændige afbrydelser i leveringen af dele og komponenter, og fabrikanterne står nu tilbage med lagre af motorer og ufærdige produkter.

3.4. Konsekvensen af denne afbrydelse er, at mange fabrikanter af motorer og maskiner ikke vil være i stand til at overholde ovennævnte frister uden at lide alvorlige økonomisk tab

3.5. EØSU er desuden fuldt ud klar over, at krisen ikke var og ikke kunne have været forudset.

3.6. EØSU støtter derfor den i forslaget indeholdte forlængelse på 12 måneder, som ifølge EØSU er en fornuftig og forholdsmæssig foranstaltning til at sikre et velfungerende indre marked og garantere en høj grad af offentlig sikkerhed og miljøbeskyttelse.

Bruxelles, den 11. juni 2020. Luca JAHIER Formand for Det Europæiske Økonomiske og Sociale Udvalg

(1) Europa-Parlamentets og Rådets forordning (EU) 2016/1628 af 14. september 2016 om krav vedrørende emissionsgrænser for forurenende luftarter og partikler for og typegodkendelse af forbrændingsmotorer til mobile ikke-vejgående maskiner, om ændring af forordning (EU) nr. 1024/2012 og (EU) nr. 167/2013 og om ændring og ophævelse af direktiv 97/68/EF (EUT L 252 af 16.9.2016, s. 53) — EØSU's udtalelse (EUT C 251 af 31.7.2015, s. 31).

(2) EUT C 251 af 31.7 2015, s. 31.